El promotor de la festa culpa l'Ajuntament de la tragèdia del?Madrid Arena - Diari de Girona
El promotor de la festa culpa l'Ajuntament de la tragèdia del?Madrid Arena
madrid | efe/ddg 14.01.2016 | 07:18
El promotor Miguel Ángel Flores, principal acusat en el judici per la tragèdia del Madrid Arena, va apuntar empreses de l'Ajuntament com les responsables de les errades en la seguretat que van provocar l'allau en què van morir cinc joves l'1 de novembre de 2012, però no va aclarir els dubtes sobre l'excés d'aforament i venda d'entrades del qual se l'acusa. Flores va protagonitzar la segona sessió de la vista oral del Madrid Arena amb la seva esperada intervenció, que es va produir després de la projecció de tres vídeos, un d'ells amb imatges inèdites que mostren l'horror, l'angoixa i la desesperació que es van viure durant els vint llargs minuts de l'allau. Durant tres hores i mitja de declaració, va respondre a les preguntes del fiscal, del seu advocat i de la presidenta del tribunal.
Durant la seva llarga intervenció, Miguel Ángel Flores va oferir xifres i dades contradictòries, però sempre intentant deixar clar que la responsabilitat en la planificació i desenvolupament de l'esdeveniment va recaure en l'Ajuntament de Madrid, en concret, a Madrid Espacios y Congresos (Madridec) i en Seguriber, l'empresa de seguretat externa contractada pel consistori.